**Bosna i Hercegovina**

**Federacija Bosne i Hercegovine**

**FEDERALNO MINISTARSTVO**

**OKOLIŠA I TURIZMA**

**Bosnia and Herzegovina**

**Federation of Bosnia and Herzegovina**

**FBIH MINISTRY OF**

**ENVIRONMENT AND TOURISM**

Broj: UPI 05/2-02-19-4-153/22

Sarajevo, 30.01.2022. godine

Federalno ministarstvo okoliša i turizma, na osnovu čl. 65. i 71. Zakona o zaštiti okoliša („Službene novine Federacije BiH“, broj 15/21) i člana 7. stav (1) tačka a) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21, 33/22 i 104/22), rješavajući po zahtjevu stranke „EKO SERVIS“ d.o.o., Tešanj, za prethodnu procjenu uticaja na okoliš za projekat – PPGB-BP destilaciono postrojenje za preradu otpadnih ulja do baznog ulja, općina Tešanj, ***d o n o s i***

**RJEŠENJE**

1. **Utvrđuje se da za projekat – PPGB-BP destilaciono postrojenje za preradu otpadnih ulja do baznog ulja, općina Tešanj, investitora „EKO SERVIS“ d.o.o., Tešanj, nije potrebno dalje provođenje procjene uticaja na okoliš putem izrade Studije uticaja na okoliš.**

**Dalje provođenje procjene utjecaja na okoliš izradom Studije utjecaja na okoliš nije potrebno iz sljedećih razloga:**

* Navedena aktivnost se ne nalazi u Prilogu I Uredbe o projektima za koja je obavezna procjena utjecaja na okoliš i projektima za koje se odlučuje o potrebi procjene utjecaja na okoliš („Službene novine Federacije BiH“ broj: 51/21, 33/22 i 104/22),
* Na temelju kriterija iz priloga IV. Uredbe, o karakteristikama projekta, lokaciji projekta, karakteristikama potencijalnog uticaja, te uticaja koji su opisani u Zahtjevu investitora,
* Uključivanjem javnosti i zainteresirane javnosti, na osnovu primjedbi i komentara koji su dostavljeni u zakonskom roku, a sadržani su u ovom Rješenju, konstatovano je da tokom rada neće biti značajnih uticaja na okoliš i zdravlje ljudi, a mjere zaštite okoliša tokom eksploatacije sadržane su u tački 3. dispozitiva ovog Rješenja.

1. **Prethodna tačka 1. ovog dispozitiva odnosi se na projekat – PPGB-BP destilaciono postrojenje za preradu otpadnih ulja do baznog ulja, općina Tešanj:**
2. **Podaci o nositelju projekta: „EKO SERVIS“ d.o.o., Tešanj, Poslovna zona VILA 41, BiH, odgovorna osoba: Sadiković Leila,**
3. **Podaci o lokaciji i sažeti opis lokacije projekta:** U sklopu razvojnog programa operater PD “EKO SERVIS“ d.o.o. Tešanj planira proširenje djelatnosti na preradu otpadnih ulja. Za ove namjene planira se ugraditi postrojenje PPGP-BP destilaciono postrojenje za preradu otpadnih ulja do baznih ulja. Navedeno postrojenje će biti smješteno u novu halu koja je namjenski izgrađena za ovo postrojenje. Izgradnja PPGB-BP destilacionog postrojenja za preradu otpadnih ulja do baznog ulja planirana je na čestici označenoj kao k.č. 10/15 K.O. Novo Selo, Općina Tešanj. Postrojenje je siturano u postojeću Industrijsku zonu Bukva u okolini Tešnja.
4. **Podaci o projektu i sažeti opis projekta:** Firma “EKO SERVIS“ d.o.o. u vidu proširenja poslovanja uvodi novo postrojenje koje će se zasnivati na destilaciji otpadnog ulja u bazno ulje grupe I. Firma će od drugih operatera otkupljivati otpadno ulje, dovoziti ga u krug firme, u spremnike koji su za to namijenjeni, te na kraju destilirati pomoću destilacijske mašine PPGT-BP. Otpadno ulje pumpa se u spremnik za miješanje (sistem predtretmana), zatim će se miješati s tekućim aditivom (dodatkom), a miješano ulje će se zagrijati do 100 °C kako bi se iz otpadnog ulja uklonila voda i mehaničke nečistoće, te aditivi za motorna ulja. Prethodno obrađeno otpadno ulje se prenosi u međuspremnik, a zatim pumpa u tankoslojni isparivač gdje će se ulje zagrijati na temperaturu od 230 ÷ 270 °C pod vakumom, pri čemu će se od otpadnog ulja dodatno odvojiti ostatak vlage i lakih ugljikovodika. Tankoslojni isparivač omogućava uklanjanje vlage i lakih ugljikovodika iz otpadnog ulja na relativno nižoj temperaturi bez oštećenja uljnih tvari, izbjegavajući miješanje vode i lakih ugljikovodika u ulju kao konačnom proizvodu sa povećanom tačkom paljenja. Teži koncentrat iz otpadnog ulja odlazi u spremnik koncentrata, a zatim se šalje u glavni reaktor na daljnju preradu. Kondenzator će kondenzirati vlagu i lake ugljikovodike, a zatim ih odvojeno sakupiti. Preciznim računanjem broja, udaljenosti i površine rupa ploča za frakciju u stupovima, koje je u potpunosti simulirao Aspen/ProII, uz PPGT patentirane ladice za osiguranje optimalnog učinka procesa prijenosa mase plin-tekućina (višestruki kontakti između plinske i tekuće faze u stupcu za frakcioniranje), omugućeno je potpuno odvajanje lakih ugljikovodika i dizel-a od baznog ulja, s tim da se dobiju jasno definisane različite vrste dizelskih frakcija s bočne i donje linije stupca. Ulje u reaktoru će se zagrijati do temperature iznad 350 °C, a u međuvremenu će se pare odvesti u adsorpcijsku kolonu gdje će se ukloniti koloidi, guma i sumpor. Sistem destilacije je potpuno zatvoren. Pare nakon adsorpcijske kolone će se kondenzirati kao tekućina i skladištiti i prikupljat će se polubazno ulje različite kvalitete. Polubazno ulje će se pumpati u sistem filtriranja rafiniranja sa bijelom glinom, gdje će se adsorbirati dodatne količinesumpora, koloida, gume itd., a zatim iste sakupljati u spremnike za skladištenje. Sintezni plin će se pročistiti i filtrirati kombinacijom Spray Tower -a, UV fotolizne jedinice, adsorpcionog procesa s aktivnim ugljenom ili adsorbenskog procesa na silika gelu, a emisioni plin će biti bezbojan, bez mirisa i bezopasan. Kapacitet postrojenja je 10 t/dan.
5. **Mjere zaštite okoliša :**

**Operater je dužan da:**

- Opasni otpad nastao aktivnostima prerade otpadnih ulja mora se zbrinuti od strane pravnog lica – firme koja se bavi zbrinjavanjem opasnog otpada i koja ima ovlaštenje izdato od nadležnog organa za obavljanje te djelatnosti,

- Otpadna voda koja se ispušta u kanalizaciju nakon separatora AS TOP 20 RC/EO/PP u sistem javne kanalizacije mora zadovoljiti granične vrijednosti za tehnološke otpadne vode prije njihovog ispuštanja u prirodni recepijent prema Uredbi o uvjetima ispuštanja otpadnih voda u okoliš i sustave javne kanalizacije („Službene novine Federacije BiH“ broj: 26/20 i 96/20),

- Onemogući oborinskim ili drugim vodama koje su došla u doticaj sa otpadom istjecanje na tlo i u vodu,

- Onemogući raznošenje otpada u okoliš, odnosno onemogućiti njegovo razlijevanje i/ili ispuštanje u okoliš,

- U objektu za skladištenje ima podnu površinu otpornu na djelovanje otpada,

- Onemogući pristup neovlaštenim osobama skladišnom objektu i otpadu,

- Opremi skladišni objekat uređajima, opremom i sredstvima za dojavu i gašenje požara,

- Postavi upute za postupanje i upozorenja za način bezbjednog skladištenja na vidljivom i pristupačnom mjestu,

- Omogući nesmetan pristup vozilima do skladišnog objekta,

- Objekat za skladištenje mora biti opremljen sa opremom i sredstvima za čišćenje i/ili zbrinjavanje rasutog i razlivenog otpada u zavisnosti od hemijskih i fizičkih osobina otpada,

- Osigura da se u skladištu skladišti isključivo opasni otpad čije je odlaganje predviđeno,

- Pridržavati se tehnoloških propisa i sigurnosnih principa pri zbrinjavanju otpadnog materijala,

- Pridržavati se pravila prijevoza opasnog otpada I opasnih supstanci po manipulativnim I transportnim površinama,

- U slučaju nesreće i curenja odnosno prosipanja kontaminiranog otpada, opasnih supstanci ili naftnih supstanci, iste se moraju odmah ukloniti koristeći odgovarajuće tehničke načine i spriječiti zagađivanje tla i podzemnih voda,

- U slučaju akcidentnih situacija potrebno je provesti procedure za postupanje: protivpožarnu zaštitu, vatrodojavu, sistem automatskog gašenja požara,

- U cilju prevencije je potrebno da spremnici sa opasnim otpadom moraju biti od vodonepropusnog materijala i smješteni na nepropusnoj površini sa završnim slojem otpornim na hemikalije i naftne derivate,

- U cilju prevencije je potrebno da ambalaža sa opasnim otpadom mora biti od vodonepropusnog materijala, sa jasnim natpisom za opasni otpad na kojem je označena vrsta i količina opasne materije,

- U postupku pretakanja opasnog otpada uvijek koristiti pumpe i postupati po unaprijed utvrđenim procedurama,

- Održavati instalacije i opremu u ispravnom stanju,

- kontrolisati pristupnost unutrašnjim i vanjskim hidrantima,

- Osigurati ispravnost i što veću pokrivenost vatrodojavnog sistema,

- Sprovesti sve druge neophodne mjere.

- U slučaju akcidentnog događaja – nenamjernog i neočekivanog događaja koji se može desiti (prosipanje/isticanje, zapaljenje ili eksplozija hemikalija i slično) mora se zavisno od vrste i obima uticaja na okoliš, postupiti na sljedeći način:

- Pristupiti brzoj intervenciji ukoliko to okolnosti dozvoljavaju;

- Evakuisati uposlene najbližim putevima evakuacije i organizaciono djelovati;

- Ukazati neophodnu prvu pomoć i pozvati nadležnu službu (vatrogasce, hitna pomoć).

- Poštuje mjere propisane na temelju Zakona o upravljanju otpadom („Službene novine Federacije BiH“, broj: 33/03, 72/09 i 92/17) i drugih relevantnih propisa,

- Poštuje mjere propisane na temelju Pravilnika o upravljanju otpadnim uljima ("Službene novine Federacije BiH", broj: 94/21),

- Unosi podatke o otpadu u informacioni sistem - elektronsku bazu podataka koja se vrši putem linka za pristup Informacionom sistemu upravljanja otpadom www.otpadfbih.ba koji vodi Fond za zaštitu okoliša Federacije BiH.

1. **U slučaju promjene u radu investitor je dužan u vezi sa istim obratiti se Federalnom ministarstvu okoliša i turizma, kako bi se primjenile odredbe poglavlja IX Zakona o zaštiti okoliša (Procjena utjecaja na okoliš) i Uredbe o projektima za koje je obavezna procjena utjecaja na okoliš i projektima za koje Federalno ministarstvo odlučuje o potrebi procjene utjecaja na okoliš.**
2. **Članom 84. Zakona o zaštiti okoliša FBiH propisane su opšte obaveze operatora u vezi sa zaštitom okoliša, a koji se moraju ispuniti tokom izgradnje, rada, održavanja i prestanka rada pogona i postrojenja.**
3. **Zbrinjavanje svih vrsta otpada koji nastaje u fazi rada, vršiti u skladu sa Zakonom o upravljanju otpadom („Službene novine FBiH“, 33/03, 72/09, 92/17).**
4. **Na osnovu Zakona o zaštiti okoliša („Službene novine FBiH“, 15/21) i Uredbe kojom se utvrđuju pogoni i postrojenja koja moraju imati okolišnu dozvolu („Službene novine FBiH“, 51/21 I 74/22), utvrđeno je da se aktivnosti Zbrinjavanja ili iskorištavanja opasnog otpada kapaciteta većeg od 10 tona na dan, nalaze u Prilogu II predmetne Uredbe, te je potrebno da se nakon pribavljanja građevinske dozvole obratite nadležnom kantonalnom ministarstvu zaštite okoliša u svezi potrebe pribavljanja okolišne dozvole.**
5. **Ovo rješenje prestaje važiti ukoliko se promijene uslovi u skladu s kojima je izdano.**

**OBRAZLOŽENJE**

Podnositelj zahtjeva – „EKO SERVIS“ d.o.o., Tešanj, obratio se dana 03.08.2022. godine Federalnom ministarstvu okoliša i turizma sa zahtjevom za prethodnu procjenu utjecaja na okoliš z za projekat – PPGB-BP destilaciono postrojenje za preradu otpadnih ulja do baznog ulja, općina Tešanj. Zahtjev je predat u formi koju nalaže Uredba na obrascu iz Priloga III. Uredbe.

Pravni osnov za vođenje postupka prethodne procjene uticaja na okoliš su odredbe člana 65., 68. i 71. Zakona o zaštiti okoliša i član 7. stav (1) tačka a) Uredbe. Naime, za projekte sadržane u Prilogu II. Projekti za koje Federalno ministarstvo odlučuje o potrebi provođenja procjene uticaja na okoliš, poglavlje 11. OSTALI PROJEKTI (f) Projekti upravljanja otpadom: - postrojenja za zbrinjavanje opasnog otpada nekim od postupaka za tretman opasnog otpada (projekti koji nisu uključeni u Prilog I ove uredbe), Federalno ministarstvo okoliša i turizma provodi postupak prethodne procjene u kojem će odlučiti o potrebi daljeg provođenja procjene uticaja na okoliš putem izrade Studije.

Nakon uvida u dostavljeni zahtjev i priloženu dokumentaciju, utvrđeno je da je podnositelj Zahtjeva dostavio:

1. Zahtjev za prethodnu procjenu utjecaja na okoliš u formi obrasca iz Priloga III. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21 i 33/22) izrađen od strane Instituta „Kemal Kapetanović“ u Zenici, Juli 2022 godine za PPGB – BT destilaciono postrojenje za preradu otpadnih ulja do baznih ulja na lokaciji PD „EKO SERVIS“ d.o.o., Tešanj, kao i za postrojenje za tretman otpadnih voda „AS PROCHEM“ neutralizacija do PH 6,5 – 8,8 na lokaciji „EKO SERVIS“ d.o.o., Tešanj.
2. Idejni projekat - presjek 1-1 tlocrta planiranog postrojenja za prečišćavanje otpadnih ulja od januara, 2022. godine,
3. Izvod iz planskog akta općine Tešanj – projekcija prostornog razvoja Zeničko dobojskog kantona
4. Kopija katastarskog plana broj: 06-26-11-1803/2022 – 3 od 14.04.2022 godine, Općina Tešanj
5. Kopiju Zemljišnjoknjižnog izvadka broj: 039 – 0 – NAR – 22- 001 472 uložak broj 357 od 15.04.2022 godine, Općinski sud u Tešnju,
6. Kopiju Rješenja o okolišnoj dozvoli za sistem prečišćavanja otpadnih voda, izatu od FMOIT-a broj: UPI 05/2-23-11-42/16 od 06.06.2016 godine
7. Kopija Rješenja kojim se odobrava upravljanje otpadom broj 12-19-01536/21 od 11.06.2021. godine, izdato od strane Ministarstva ZDK
8. Netehnički rezime informacija iz tačaka A., B., i C (Prilog III)
9. Referentni popis u kojem se navode korišteni izvori
10. Izjava o istinitosti, tačnosti i potpunosti podataka sadržanih u zahtjevu (Prilog V) koja nije potpisana od odgovornog lica podnosioca zahtjeva (investitora).

Razmatrajući podneseni zahtjev i uvidom u priloženu dokumentaciju, utvrđeno je da je zahtjev podnešen na propisanom obrascu iz Priloga III. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21) ali da ne sadrži sve potrebne elemente propisane članom 69. stav (2) Zakona o zaštiti okoliša („Službene novine Federacije BiH“, broj 15/21).

Dana 19.10.2022. godine, od podnositelja zahtjeva je zatražena dopuna Zahtjeva za prethodnu procjenu utjecaja na okoliš, jer se Zahtjev smatrao kao nepotpun i kao takav se nije mogao uzeti u razmatranje.

U zakonski ostavljenom roku, podnositelj zahtjeva je dostavio dopunu dokumentacije, u kojoj svoj zahtjev mjenja i određuje buduće postupanje po dopunjenom zahtjevu, gdje između ostaloga u bitnom navodi : „Mi vam ovim putem šaljemo dopunu samo za PPGB – BP destilaciono postrojenje za preradu otpadnih ulja do baznog ulja, jer je taj projekat montiran i spreman za puštanje u rad, pa nam je od velike važnosti da što prije ishodujemo dozvolu za ovo postrojenje, te kako bi mogli da izvršimo obuku radnika za rad na postrojenju. Projekat AS PROCHEM – neutralizacija do ph 6,5 – 8,5 je za sada na čekaju, tako da odlažemo investiciju za godinu dana, i nadnadno ćemo vam se obratiti sa zahtjevom za taj projekat.“

Investitor je u dopuni zahtjeva od 24.11.2022. godine, dostavio Priloge uz Zahtjev koji su traženi:

1. Izjava o istinitosti, tačnosti i potpunosti podataka sadržanih u zahtjevu (Prilog V) koja je potpisana od odgovornog lica podnosioca zahtjeva (investitora)
2. Idejni Projekat – Projekat izvedenog stanja, izrađivač EN Projekt d.o.o., Tešanj od novembra 2022 godine,
3. Ovjerenu kopiju Zemljišnoknjižnog izvadka broj: 039-0-NAR-22-004 635 od 18.11.2022 godine, Općinski sud u Tešnju
4. Izvod iz Izmjene Regulacionog plana „Poslovna zona Bukva“, broj: 06-19-7-2622/22 od 10.11.2022. godine, Općina Tešanj – Služba za katastar, urbanizam i imovinsko-pravne poslove.

Nakon ovako utvrđenog činjeničnog stanja primjenjena je ček lista iz člana 6. stav (5) Uredbe i uvrđeno je da predmetni dopunjeni zahtjev može biti stavljen na javni uvid javnosti.

Kako u skladu sa članom 40. i 70. Zakona o zaštiti okoliša („Službene novine Federacije BiH“, broj 15/21), nadležno ministarstvo treba da osigura učešće javnosti u postupcima prethodne procjene uticaja na okoliš, dokumentaciju smo radi upoznavanja sa namjeravanim zahvatom i davanja primjedbi i sugestija,dana 02.12.2022 godine, dostavili zainteresiranim subjektima: Federalnom ministarstvu kulture i sporta - Zavod za zaštitu spomenika, Federalnom ministarstvu zdravstva, Ministarstvu za prostorno uređenje, promet i komunikacije i zaštitu okoline ZDK, Općina Tešanj – Službi za finasije, privredu, komunalne i inspekcijske poslove kao i Službi za društvene djelatnosti i investicije.

Pored toga, navedenim subjektima i svoj drugoj zainteresiranoj javnosti osiguran je besplatan uvid u dokumentaciju priloženu uz taj zahtjev postavljanjem zahtjeva na web stranicu Federalnog ministarstva okoliša i turizma, dana 02.12.2022. U tom cilju osigurano je da navedeni subjekti dostave svoja mišljenja Ministarstvu u roku od 30 (trideset) dana od dana objavljivanja na web stranici.

U zakonskom roku od 30 dana zaprimljeno je stručno mišljenje o utjecaju na kulturno – graditeljsko naslijeđe Projekta izgradnje PPGP – BP destilaciono postrojenje za preradu otpadnih ulja do baznog ulja „EKO SERVIS“ d.o.o., Tešanj, pod brojem: 07-36-4-7272-1/22 od 15.12.2022 godine, u kojem je navedeno da Zavod za zaštitu spomenika FBIH može dati pozitivno stručno mišljenje na navedeni projekat.

Nacrt rješenja o prethodnoj procjeni uticaja na okoliš za projekat - izgradnje PPGP – BP destilaciono postrojenje za preradu otpadnih ulja do baznog ulja „EKO SERVIS“ d.o.o., Tešanj - nije potrebno dalje provođenje procjene uticaja na okoliš putem izrade studije uticaja na okoliš, investitora „EKO SERVIS“ d.o.o., Tešanj, je podignuto na web stranicu Federalnog ministarstva okoliša I turizma dana 01.02.2023. godine gdje se daje javnosti rok od 8 dana za dostavu mišljenja sugestija I primjedbi.

Do dana izdavanja ovog rješenja nisu zaprimljenji komentari niti primjedbe na nacrt predmetnog rješenja.

**Razlozi zbog kojih nije potrebno dalje provoditi postupak procjene uticaja na okoliš su sljedeći:** Nakon provedenog navedenog postupka i utvrđenog činjeničnog stanja, izvršena je ocjena svih dokaza koji su priloženi uz zahtjev, kao i mišljenja subjekata koja su dostavljena Ministarstvu prema članu 70. stav (3) Zakona. Na to činjenično stanje i dokaze, primijenjena je ček lista iz člana 6. stav (5) Uredbe, pa je utvrđeno da u ovom slučaju nije potrebno dalje provođenje procjene uticaja na okoliš putem izrade studije uticaja na okoliš za ovaj projekat kako je i navedeno u dispozitivu ovog rješenja.

**Izrada studije nije potrebna iz razloga što obzirom na lokaciju projekta, obilježja i moguće uticaje projekta**, a koji su sadržani u zahtjevu dostavljenom na propisanom obrascu, potom uzimajući u obzir kriterije iz Priloga IV. Uredbe, te uzimajući u obzir zaprimljena mišljenja javnosti i nadležnih organa, ovo Ministarstvo smatra da uz primjenu postojećih relevantnih propisa iz područja zaštite okoliša, te primjenom mjera iz tačke 3. dispozitiva , **predmetni projekat neće imati značajan uticaj na okoliš**.

Tačka 1. ovog rješenja zasnovana je na tome da je ovo Ministarstvo u skladu sa članom 71. Zakona o zaštiti okoliša, ocijenilo na osnovu dostavljene dokumentacije i mišljenja nadležnih organa, a prema kriterijima iz Priloga IV. Uredbe, da planirani projekat neće imati značajan negativan uticaj na okoliš, te zbog toga nije potrebno provoditi postupak procjene uticaj na okoliš.

Tačka 2. ovog rješenja, propisana je u skladu sa članom 7. stav (2) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš, kojim je propisan sadržaj rješenja.

Tačka 3. ovog rješenja, propisana je u skladu sa članom 7. stav (3) Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš, kojim je propisano da rješenje o prethodnoj procjeni uticaja na okoliš, na osnovu provedenog postupka prethodne procjene uticaja na okoliš, može sadržavati i mjere zaštite okoliša.

Tačka 4. ovog rješenja, propisana je u skladu sa članovima iz poglavlja IX Zakona o zaštiti okoliša

Tačka 5. ovog rješenja, propisana je u skladu sa članom84. Zakona o zaštiti okoliša gdje su propisane opšte obaveze operatora u vezi sa zaštitom okoliša, a koji se trebaju ispuniti tokom izgradnje, rada, održavanja i prestanka rada pogona i postrojenja.

Tačka 6. ovog rješenja propisana je u skladu načelima i obavezama propisanim Zakonom o upravljanju otpadom („Službene novine Federacije BiH“, broj: 33/03, 72/09 i 92/17) i Pravilnikom o upravljanju otpadnim uljima ("Službene novine Federacije BiH", broj: 94/21)

Polazeći od izloženog činjeničnog stanja i izvršene ocjene izvedenih dokaza, a na osnovu člana 71. Zakona i člana 7. stav (1) tačka a) i stava (3) Uredbe, riješeno je kao u dispozitivu.

**Uputa o pravnom lijeku:** Ovo rješenje je konačno u upravnom postupku i protiv njega nije dopuštena žalba, ali se može pokrenuti upravni spor tužbom pred Kantonalnim sudom u Sarajevu u roku od 30 dana od dana prijema ovog rješenja. Tužba se podnosi u dva istovjetna primjerka i sudu se dostavlja neposredno ili mu se šalje preporučeno poštom. Uz tužbu se prilaže ovo rješenje u originalu ili prepisu.

**M I N I S T R I C A**

**dr. Edita Đapo**

**Dostaviti:**

1. EKO-SERVIS  d.o.o., Tešanj
2. Ministarstvu za prostorno uređenje, promet i komunikacije i zaštitu okoline ZDK,
3. **Općina TEŠANJ** – Službi za urbanizam, zaštitu okoliša i inspekcijske poslove kao i Službi za opću upravu i društvene djelatnosti
4. Federalno ministarstvo kulture i sporta, Zavod za zaštitu spomenika

Obala Maka Dizdara 2, 71000 Sarajevo

1. Federalno ministarstvo zdravstva

Titova 9, 71000 Sarajevo

1. Federalna uprava za inspekcijske poslove

Fehima ef. Čurčića 6, 71000 Sarajevo

1. Sektor okolišnih dozvola, procjenu utjecaja na okoliš, registar i čiste tehnologije
2. Arhiva

Rješenje izradio:\_\_\_\_\_\_\_\_\_\_\_

Rješenje pregledao:\_\_\_\_\_\_\_\_